নিজস্ব প্রতিবেদন: ধৃত আল কায়দার জঙ্গিদের জেরা করে আরও ২ জঙ্গির খোঁজ পেল কলকাতা পুলিসের এসটিএফ। শুক্রবার শিয়ালদহে জগত্ সিনেমা হলের সামনে গ্রেফতার করা হয়েছে সাহাদাতকে। তাকে জেরা করে তামিম ওরফে স্বপন বিশ্বাস ও নয়ন গাজি নামে ২ জঙ্গির কথা জানতে পারেন তদন্তকারীরা।  গোয়েন্দাদের দাবি, তনভির ও তামিমকে ভারতে অনু্প্রবেশ করিয়েছিল সাহাদাত। এখান থেকে হায়দরাবাদে চলে গিয়েছিল তারা। সেপ্টেম্বরের তনভিরের সঙ্গে রেজাউল চলে আসে কলকাতায়। তার কয়েকদিন পর রাজ্যে ফিরে আসে স্বপন ওরফে তামিম। হাওড়ার ডবসন রোডে  শিব লজে থাকতে শুরু করে সে। দেখা করে বাকি সঙ্গীদের সঙ্গে। তামিমের সঙ্গেই লজে থাকছিল আর এক বাংলাদেশি জঙ্গি নয়ন গাজি। হোটেলে আধার কার্ড দেখিয়ে নিজেকে ভারতীয় হিসেবে পরিচয় দিয়েছিল তামিম। বাংলাদেশে ব্লগার হত্যার অন্যতম অভিযুক্ত এই জঙ্গি। এদের পাক জঙ্গি মাজিদ প্রশিক্ষণ দিয়েছিল বলে জানিয়েছে ধৃতরা।  লজের সিসিটিভি ফুটেজ খতিয়ে দেখে দুজনের ছবি পেয়েছেন তদন্তকারীরা। সেই ছবি দেখেই তাদের খোঁজ শুরু হয়েছে। এরা এখনও এরাজ্যেই থাকতে পারে বলে মনে করছেন তদন্তকারীরা। দুই জঙ্গির খোঁজ দিলেই মিলবে পুরস্কার।